Det næste halvandet år skal et team bestående af COWI, SYSTRA, Henning Larsen Architects og Kristine Jensens Tegnestue svare på ét stort spørgsmål: Skal Aalborgs fremtidige letbane køre på skinner eller asfalt. Analyseteamets arbejde skal danne grundlag for en lokalpolitisk beslutning i efteråret 2015 og vil koste 12 millioner kroner. En brøkdel af letbanens forventede samlede pris på 1,1 milliarder kroner. Letbanen skal løbe over 12,5 kilometer fra Mølholm i vest til det nye Universitetshospital i Øst og får 24 stoppesteder. Den skal løfte den offentlige transport i et fremtidigt Aalborg, der er vokset med 25.000 indbyggere, 5000 boliger og et universitetshospital med 500.000 årlige patienter. - Udviklingen kræver, at vi nytænker den kollektive trafik i Aalborg. En letbane vil understøtte en bæredygtig udvikling i byen og kan transportere mange passagerer, siger direktør i Nordjyllands Trafikselskab Jens Otto Størup.

Opsummering:
Kommer sporvognene tilbage eller skal busserne have bedre forhold? Et analysearbejde skal på halvandet år klarlægge Aalborgs behov.